คลังสั่งทำแผนขายหุ้น "บินไทย" ดันพ้นรัฐวิสาหกิจ
"อุตตม" สั่ง สคร. ทำแผนขายหุ้นการบินไทยเพื่อให้สัดส่วนถือหุ้นของคลังต่ำกว่า 50% เพื่อให้การบินไทยพ้นจากความเป็นรัฐวิสาหกิจ
19 พ.ค. 2563

นายอุตตม สาวนายน รมว.คลัง เปิดเผยว่า ได้สั่งให้สำนักงานคณะกรรมการนโยบายรัฐวิสาหกิจ (สคร.) ไปทำแผนขายหุ้น บริษัทการบินไทย ที่ปัจจุบันกระทรวงการคลังถืออยู่ 51.03% ให้ต่ำกว่า 50% เพื่อให้ การบินไทย พ้นจากความเป็นรัฐวิสาหกิจ หลังจากคณะรัฐมนตรี (ครม.) เห็นชอบแผนฟื้นฟูการบินไทยตามมติคณะกรรมนโยบายรัฐวิสาหกิจ (คนร.)
รมว.คลังกล่าวว่า ส่วนจะขายเท่าไหร่หรือลดสัดส่วนหุ้น 3% โดยขายให้กองทุนวายุภักษ์ตามที่เป็นข่าวหรือไม่นั้น ขอให้รอดูแผนก่อน ซึ่งได้สั่งการให้ สคร.ทำแผนให้เสร็จโดยเร็ว
"สคร.ต้องไปดูว่า จะขายหุ้นที่คลังถืออยู่เท่าไร อย่างไร จึงจะเหมาะสม แต่ต้องลงมาอยู่ต่ำกว่า 50% ซึ่งขายลงมาหน่อยก็ต่ำกว่า 50% แล้ว สั่งการให้เร่งทำแผนโดยเร็ว แต่ต้องดูให้รัดกุม และรายงานให้ ครม.รับทราบเท่านั้น ไม่ต้องขอความเห็นชอบแล้ว" นายอุตตม กล่าว
รมว.คลัง กล่าวว่า การเข้าแผนฟื้นฟูของการบินไทย ไม่ใช่การล้มละลาย แม้ว่าการบินไทยจะไม่ได้เป็นรัฐวิสาหกิจต่อไป แต่การดูแลพนักงานต้องเป็นไปอย่างต่อเนื่อง สหภาพแรงงานรัฐวิสาหกิจการบินไทยจะต้องมีอยู่เหมือนเดิม ซึ่งต้องตั้งขึ้นมาใหม่ ภายหลังขายหุ้นและพ้นจากความเป็นรัฐวิสาหกิจไปแล้ว การทำงานยังต้องมีความคล่องตัว มีมาตรฐาน มิใช่พ้นความเป็นรัฐวิสาหกิจไปแล้วจะไม่มีดำเนินการในเรื่องเหล่านี้
อย่างไรก็ตาม รมว.คลังยอมรับว่า การขายหุ้นของกระทรวงการคลังส่งผลให้ต้องขาดทุน แต่หากไม่ทำอะไรเลย หรือไม่มีการฟื้นฟู ราคาหุ้นมูลค่าก็ต้องลดลงอยู่แล้ว และทำให้เป็นปัญหากับการบินไทย ในระยะต่อไป แต่ถ้าขายหุ้นและเข้าสู่แผนฟื้นฟู ถ้าทำแล้วราคาหุ้นก็จะดีขึ้น ส่งผลดีกับหุ้นที่กระทรวงการคลังถืออยู่ในระยะยาว